DA Den Europæiske Unions Tidende C 131/47

Sag anlagt den 10. april 2006 — Fjord Seafood Norway m.fl. mod Rådet

(sag T-113/06)

(2006/C 131/87)

Processprog: engelsk

Parter

Sagsøgere: Fjord Seafood Norway AS (Oslo, Norge), Fjord Seafood Scotland Farming Ltd (Isle of Lewis, Det Forenede Kongerige), Alsaker Fjordbruk AS (Onarheim, Norge) (ved lawyers J. Juuhl-Langseth og P. Dyrberg)

Sagsøgt: Rådet for Den Europæiske Union

Sagsøgernes påstande

— Rådets forordning nr. 85/2006 annulleres for så vidt som den angår Fjord Seafood Norway AS.

— Rådet for Den Europæiske Union tilpligtes at betale sagsøgernes omkostninger.

Søgsmålsgrunde og væsentligste argumenter

Sagsøgerne foretager enten eksport af opdrættede laks fra Norge til Fællesskabet eller fremstiller det i Fællesskabet. Den anfægtede forordning indfører antidumpingtold på opdrættede laks med oprindelse i Norge.

Sagsøgerne har til støtte for påstandene for det første gjort gældende, at den anfægtede forordning foretager en ukorrekt definition og anvendelse af begrebet fællesskabsindustri. Sagsøgerne anfører, at fællesskabsindustriens tab blev afgrænset på en sådan måde, at det dækkede mindre end 5 % af den samlede produktion inden for Fællesskabet, særligt med henvisning til, at andre fællesskabsproducenter ejes af eller har forbindelse til norske interesser. Sagsøgerne gør gældende, at den anfægtede forordning derfor er i strid med EØS-aftalen, særligt principperne om etableringsfriheden, frie kapitalbevægelser og om forbud mod forskelsbehandling på grundlag af nationalitet, grundforordningen (1) samt artikel 253 EF.

Sagsøgerne har endvidere gjort gældende, at den anfægtede forordning har defineret fællesskabsindustri således, at den kun omfatter producenter af opdrættede laks. Sagsøgerne har gjort gældende, at forarbejdningsindustrien også skulle have været medtaget i definitionen, for så vidt som den omhandlede laks også er forarbejdet, og den indførte told tager hensyn til forarbejdningsomkostningerne.

Sagsøgerne har også gjort gældende, at der i den anfægtede forordning er foretaget en ukorrekt vurdering af den pågældende dumping og tabet, på grundlag af oplysninger, der vedrører 25 medlemsstater, uagtet at EF i det meste af undersøgelsesperioden havde 15 medlemsstater. Norske eksportørers markedsadfærd på de ti nye medlemsstaters markeder, som ikke havde nogen industri for opdrættede laks inden den 1. maj 2004, bør ikke anses for at være dumping, der skader fællesskabsindustrien.

Sagsøgerne har derudover gjort gældende, at udplukket af de klagere og norske eksportører, der blev anvendt, ikke er repræsentativt, at den anfægtede forordning ikke har fastlagt en årsagsforbindelse mellem norske importer og tab, og ikke har formået at tage hensyn til, om tab forårsaget af amerikanske og canadiske importer blev tilregnet norsk import. Sagsøgerne har endvidere gjort gældende, at det i den anfægtede forordning med urette automatisk er blevet lagt til grund, at fællesskabsindustriens tab af markedsandel udgjorde et tab, at de vekselkurser, der blev anvendt ved beregningen af tolden, er ukorrekte, at grundlaget for importpriser på fileter er ukorrekt, samt at videregivelsen i denne henseende var utilstrækkelig. Sagsøgerne har endelig gjort gældende, at produktionsomkostningerne i relation til Fjord Seafood Norway ikke er opgjort korrekt.

(1) Rådets forordning (EF) nr. 384/96 af 22.12.1995 om beskyttelse mod dumpingimport fra lande, der ikke er medlemmer af Det Europæiske Fællesskab (EFT L 56, s. 1)